Si iſt ſo rehte mīneklich
Si iſt ſo rehte mīneklich·
mī frowe das ſi iem̾ ſelig mvͤze ſin·
ſi tůt mich wol vꝛoͤiden rich·
nv troſte kúniginne mir dc h̾ze min·
ſit din guͤte twinget mich·
dv eine lieb voꝛ allē wibē·
nv ſolt dv genedeklich v̾denken dich·

Min h̾ze iſt fro vf den gedingē·
ſw̾ mit trúwē dient dē wirt gelonet wol·
des mv̊s ich wol vō ſchuldē ſingē·
ſit mā reht̾ ſtete g̾ne dankē ſol·
vn̄ wolde dú gv̊te mich gew̾n·
ſo wolde ich hohes mv̊tes ſin 
vn̄ wolde ǒch iem̾ dvr ſi aller wibe embern·

Si iſt mins h̾zen kúniginne·
wc darvmbe vn̄ wer es alder w̾lte zoꝛn·
v̾lieſē mvͤze ich mine ſinne·
minú iar dú ſint ze dienſte ir an geboꝛn·
deſ wolde ich vil gar an angeſt ſin·
ob ſi dē willē min erkande
mir wurde gelonet vō d̾ liebē vꝛowē min·

Wer ſol tanzē wer ſol ſingē·
wer ſol dur die ſchone frowē ſin gemeit·
wer ſol ſich zefroͤidē twingē·
wer ſol dur ſi liden not vn̄ arebeit·
des wil ich an āgeſt ſin·
ob ſi den dieneſt min erkande·
mir wurde gelonet vō der liebē vꝛowē min·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse